Stort jou hart voor God uit - Solidariteit WêreldSolidariteit Wêreld
Tuis › 10 minute voor werk Juig › Stort jou hart voor God uit
Stort jou hart voor God uit
Hoe lank sal U my bly vergeet, Here? Vir altyd? Hoe lank nog sal U anderpad kyk? Hoe lank moet ek alleen planne maak, elke dag deurbring met droefheid in my hart? Hoe lank sal my vyand die oorhand hê?
– Psalm 13:2–3
Voel dit nie goed om al jou probleme met 'n vriend te bespreek nie? Selfs al verdwyn jou probleme nie, voel die las nogtans 'n bietjie ligter wanneer jy die kans gehad het om alles wat jou afrem, op en uit jouself te lig. Partykeer draal ongeluk egter vir 'n lang, lang tyd en word jou geduld beproef. Dit raak baie moeilik om kalm te bly en dit is maklik om te dink jou trane gaan vir ewig aanhou, veral as jy niemand het om mee te praat of met wie jy jou laste en angstigheid kan bespreek nie. Jy is voortdurend besig om te probeer besluit wat om te doen; jy is op jou eie besig, sonder hulp, maar dit lyk asof niks reg uitwerk nie.
Dawid het baie van sy psalms geskryf tydens Saul se bewind toe daar 'n algemene verval van eerlikheid, godsdienstige eerbied, ywer en toewyding was. Hy het dikwels by God gekla omdat hy so gereeld sy vyande se verraad ervaar het, en alleen was in die geselskap van vals vriende. Hy het skreiend aanhou vra "hoe lank?" en sy smart uitgespreek oor al die nimmereindigende beproewings wat keer op keer teruggekom het om hom te beproef. Dawid het gekla dat God Hom van hom onttrek en uitstel om hom te verlos, daarom het hy na God geroep vir ondersteuning. Sy gekreun en gekla het hom aangespoor om te bid. Hy het verlang na die innerlike troos wat hy eens op 'n tyd geken het. Hy het meer verlang na innerlike vrede – om God se teenwoordigheid en versekering te ervaar – as wat hy verlang het dat sy probleme sou verdwyn. Soos Jesus, het hy uitgeroep: "My God, my God! Waarom het U my verlaat?"
As kind van God het jy vryheid van spraak en kan jy die troon van genade met vrymoedigheid nader. In Jesus het jy 'n simpatieke en meelewende vriend. Hy is altyd beskikbaar en gewillig om te luister as jy jou hart uitstort en uiting gee aan jou frustrasies. Jy kan seker wees jy bespreek jou laste en angstigheid met Iemand wat waarlik verstaan. Jesus het eerstehandse kennis van hierdie wêreld se leed en beproewings. Hy het ervaring van vyande se verraad en die gevoel van eensaamheid in die geselskap van vals vriende. Hy weet hoe dit voel wanneer God anderpad kyk en hom in die duisternis laat.